Bank Zero se deure amper oop | Netwerk24
Bank Zero se deure amper oop
Deur Petrus Malherbe 13 November 2019 12:30
Bank Zero is een stap nader om sy digitale deure in 2020 te open.
Wat veronderstel was om een van Suid-Afrika se eerste volkome digitale bank te wees, is nou laaste uit die wegspringblokke nadat sowel TymeBank en Discovery Bank hom voorgespring het.
Michael Jordaan, oudhoof van FNB, is die voorsitter en medestigter van Bank Zero.
In 'n verklaring Woensdag sê Bank Zero hy het sy debietkaartfasiliteit in werking gestel en gaan dit nou deur "strawwe toetse" neem om die veiligheid daarvan op die proef te stel.
Sodra sy stelsels só 'n gesimuleerde aanval oorleef, sal die bank begin om alles anders in orde te kry sodat Jan Alleman daarby kan aansluit.
Bank Zero hoop om teen die "eerste helfte van 2020" volledig in bedryf te wees.
Die bank wou aanvanklik voor die einde van 2018 in werking wees, maar het daardie mikpunt misgeloop.
TymeBank het in Februarie 2019 die eerste volkome digitale bank geword om sy virtuele deure in Suid-Afrika te open gevolg deur Discovery Bank 'n paar maande later.
Bank Zero moet ook nog 'n paar ander aspekte reg kry soos die finale afronding aan sy bankapp, die toets van sy bankkaarte en om seker te maak hy voldoen aan alle regulatoriese vereistes.